近年越來越多人選擇北上吃喝玩樂,除了價錢比香港便宜之外,亦有指內地的服務員大多比香港態度好和有禮,因此在綜合各項因素後決定放棄留港消費,不過亦有人認為香港的部分店舖自己「做衰」個名。早前一位港男在周末幫襯元朗一間Cafe,購買1杯咖啡後坐足50分鐘,豈料竟被店員勸走,令他怒極發文列餐廳2宗罪,引來大批網民留言鬧爆!
港男假日幫襯元朗Cafe 買1杯咖啡坐足50分鐘
假日留在香港消費的人買少見少,不少商家亦因此逐漸捱唔住,出現結業潮。不過,有人認為部分香港店舖的「死因」全因自己「做衰」個名。早前,一位港男在社交平台發文,直指自己周末幫襯一間元朗Cafe,當天僅買了一杯「Dirty」後,留在店舖內「坐咗50分鐘」,沒料到50分鐘後竟被店員勸他離開,令他怒極發文。
被店員好言勸走 嬲爆列餐廳2宗罪
事主表示,自己「只係坐咗50分鐘」,惟店員主動表明「先生唔好意思,今日堂食比較多」,最後更要求他離開。事主對這個做法極度不滿,直指「我知道你地係做生意,但我唔覺得你連一個鐘時間都唔俾我坐,仲要趕走我」,更疑似因不滿而列餐廳2宗罪,包括咖啡「Dirty嘅做法錯晒」,曾經試過涉事店舖出品之手工意粉的他,亦怒斥「所謂嘅手工,其實係包裝貨色,因為佢唔係用全蛋加麵粉做出嚟,一食就知道」。
網民唔撐事主 苦口婆心留言:包容下啦!
事主在文末再次強調這間cafe的種種「罪狀」,直指「咖啡唔得,意粉虛構手工製作,仲要坐一個鐘都唔夠就趕你走」,最後更諷刺地祝福「希望你生意越嚟越好」。發文引來大批網民熱議,大批網民唔撐事主,留言指「市道咁差,難得星期六佢有生意,俾啲生存空間佢啦」、「佢都算客客氣氣,香港人包容下啦」。惟亦有網民認為事主講法無錯,反駁指「要體諒同業主講啦,人地真金白銀幫襯架大佬」、「去咖啡店緊係要坐慢慢嘆,店主唔想俾人坐不如轉做雙餸飯」。